Helge Sander (V), 2008-11-13:
Det var naturligvis skuffende, at hr. Per Clausen kom til den konklusion, at Enhedslisten ikke kunne støtte lovforslaget, men ellers vil jeg gerne takke for den brede tilslutning til forslaget - et forslag, som jeg også synes er vigtigt i relation til de ting, vi gerne vil opnå med den store indsats, der ydes på forskningsområdet.
Fru Charlotte Dyremose hæftede sig bl.a. ved vores 1-procents-målsætning, der snart er opfyldt.
Det vil sige, at vi nu bruger ca. 18 mia. kr. på forskning, og der er det selvfølgelig dejligt, hvis det er således, at disse penge også giver anledning til, at det kan gøre nytte ude i samfundet.
Jeg synes, det er vigtigt at sige til fru Kirsten Brosbøl, at jeg jo ikke kan forstå, hvis det er således, at patentering og en forskningsbaseret undervisning ikke kan gå hånd i hånd.
Det var måske heller ikke helt sådan, fru Kirsten Brosbøl fik det sagt, men sådan kunne det godt opfattes.
For jeg mener, patentering og forskningsbaseret undervisning jo gerne skulle kunne leve side om side på universiteterne, således at når man kommer frem til nogle resultater, bruges de selvfølgelig i undervisningen, men også, at de i en række situationer kan patenteres og dermed gøre yderligere nytte.
I relation til fru Kirsten Brosbøl vil jeg sige, at hun hæftede sig ved høringssvarene, hvor der var en række spørgsmål, og der vil jeg sige, at vi ser meget frem til at kunne besvare dem i vores udvalgsarbejde.
Modsat kunne jeg høre, at fru Hanne Agersnap var tilfreds med høringssvarene.
Det ændrer ikke ved, at de spørgsmål, der måtte være, uddyber vi selvfølgelig mægtig gerne.
Det er et lovforslag, som i hvert fald for udenforstående ganske givet vil opfattes som meget teknisk og juridisk, men det ændrer jo ikke ved, som også de fleste ordførere noterede sig, at vi her har et forslag, der i hvert fald gør det lettere, skaber større fleksibilitet og giver bedre muligheder for at få nyttiggjort forskningen, og det kan vi jo stort set alle sammen være tilfredse med.
Jeg har også under det forberedende arbejde mødt nogle, som syntes, at det måske ikke var vidtrækkende nok, havde svært ved at se, at man ikke kunne komme længere, for det er jo et spørgsmål, der ofte drøftes - på den ene side på universiteterne og på den anden side i erhvervslivet.
Der vil jeg gerne her benytte lejligheden til at sige, at helt uafhængig af det her lovforslag har vi jo nu fået resultatet af det meget omfattende arbejde, som er blevet udført i Johan Schlüter-udvalget - et udvalg, der har siddet med repræsentanter for alle aktører.
De har fundet frem til en værktøjskasse, hvor der er fem forskellige modelaftaler, som kan bruges, når man sidder og skal finde ud af, hvordan man håndterer de her patentrettigheder.
Jeg synes, at der er anledning til at gøre opmærksom på det, for ikke mindst de mange små og mellemstore virksomheder har selvfølgelig i mange situationer svært ved at håndtere det her, og der mener jeg, at det materiale, der nu ligger fra Johan Schlüter-udvalget, absolut er anvendeligt og måske - for manges vedkommende - til endnu mere hjælp end de ting, man kan finde i lovforslaget.
Men lovforslaget er selvfølgelig forudsætningen for, at mange af de her ting, som også flere af ordførerne som sagt har hæftet sig ved, kan realiseres i den virkelige verden.